जनवरी में नहीं होगी नेशनल बॉक्सिंग और बास्केटबॉल
स्पोर्ट्स रिपोर्टर। ग्वालियर
स्कूल शिक्षा विभाग की राष्ट्रीय बॉक्सिंग और बास्केटबॉल प्रतियोगिता अब जनवरी में नहीं होगी। यह प्रतियोगिता अब फरवरी के प्रथम सप्ताह में आयोजित होगी। हालांकि अभी तक इसके आयोजन की कोई तिथि तय नहीं हुई है। विभागीय सूत्रों के अनुसार एक ही समय में दो जगह नेशनल बॉक्सिंग होने के कारण इसकी तिथि को आगे बढ़ाया गया है।
स्कूल गेम्स फेडरेशन ऑफ इंडिया (एसजीएफआई) के नेशनल खेल कैलेंडर के अनुसार दिल्ली में 2 जनवरी से 8 जनवरी तक बॉक्सिंग की चैंपियनशिप होना है। सात दिवसीय इस चैंपियनशिप में अंडर 14 और अंडर 19 आयु वर्ग में बालक बॉक्सर अपने-अपने मुक्कों का दम दिखाएंगे। जबकि ग्वालियर में भी इसी दौरान 4 जनवरी से 8 जनवरी तक अंडर 19 आयु वर्ग की बालिकाओं की नेशनल बॉक्सिंग चैंपियनशिप होना था। जानकारी के अनुसार दोनों चैंपियनशिप की तिथियों में समानता होने के कारण ग्वालियर में बॉक्सिंग के लिए पर्याप्त रैफरी की कमी को देखते हुए ग्वालियर में आयोजन की तिथि को परिवर्तित करने का फैसला किया गया है। सूत्रों के अनुसार अभी तक नई तिथि को लेकर कोई आदेश नहीं आया है। लेकिन यह बात पक्की हो गई है कि अब यह चैंपियनशिप जनवरी में नहीं होगी। वहीं अंडर 14 आयु वर्ग की बालक-बालिकाओं की बास्केटबॉल चैंपियनशिप भी बॉक्सिंग के कारण जनवरी के बजाय फरवरी में ही खेली जाएगी।
हां फरवरी में होगी चैंपियनशिप
बॉक्सिंग और बास्केटबॉल की नेशनल चैंपियनशिप अब फरवरी में ही होगी। हमारी तैयारी पूरी है विभाग के वरिष्ठ अधिकारियों की जब स्वीकृति मिलेगी चैंपियनशिप करा दी जाएगी। शीतांशू शुक्ला, संयुक्त संचालक स्कूल शिक्षा विभाग
hin_Deva mai_Deva hin_Deva hin_Deva awa_Deva hin_Deva